สแตนชาร์ตมั่นใจปีนี้ลงทุนบูม
สแตนชาร์ต เชื่อปีนี้ลงทุนหนุนเศรษฐกิจโต ชี้จีน-ญี่ปุ่นแห่ใช้ไทยเป็นฐานผลิต
22 ม.ค. 2558

สแตนชาร์ต เชื่อปีนี้ลงทุนหนุนเศรษฐกิจโต ชี้จีน-ญี่ปุ่นแห่ใช้ไทยเป็นฐานผลิต
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) เปิดเผยว่า ในปี 2558 เห็นสัญญาณของภาคการลงทุนทั้งภาครัฐและเอกชนที่จะมาขับเคลื่อนเศรษฐกิจ แทนภาคการส่งออกที่ยังขยายตัวต่ำ 4-5% โดยคาดว่าการลงทุนภาครัฐจะเติบโต 11.6% และการลงทุนภาคเอกชนพลิกกลับมาเป็นบวก 7.6% จึงคงประมาณการการขยายตัวผลิตภัณฑ์มวลรวมของประเทศ (จีดีพี) ปีนี้ 6% แม้ว่าจะสูงกว่าตลาดที่ 4% ส่วนปีหน้าจีดีพีจะขยายตัวสูงถึง 6.5%
ทั้งนี้ โครงการลงทุนและการเบิกจ่ายงบประมาณภาครัฐ จะเห็นเป็นรูปธรรมชัดเจนในช่วงไตรมาส 2 ปีนี้ และมีแรงส่งที่แข็งแกร่งในช่วงครึ่งปีหลัง โดยมีงบค้างท่อออกสู่ระบบไม่ต่ำกว่า 1 แสนล้านบาท เช่นเดียวกับการลงทุนภาคเอกชนมีแนวโน้มสูงขึ้นอย่างเห็นได้ชัดจากการลงทุนโดยตรง (เอฟดีไอ) ของนักลงทุนต่างชาติ โดยเฉพาะญี่ปุ่นและจีนที่ต้องการตั้งฐานการผลิตในไทยเพื่อส่งออกในตลาดอาเซียน
“การลงทุนของไทยถูกอั้นมานานในช่วงที่ไม่มีรัฐบาลเมื่อต้นปีที่แล้ว ทันทีที่ปลดล็อกและตั้งบอร์ดบีโอไอ มีการอนุมัติคำขอรับการส่งเสริมมูลค่าถึง 7 แสนล้านบาทในปี 2557 ที่คาดว่าจะมีผลต่อการลงทุนในปีนี้ นอกจากนี้ยังพบว่าเอสเอ็มอีญี่ปุ่นมีความต้องการขยายการลงทุนในไทย เพราะมองถึงตลาดประเทศเพื่อนบ้านด้วย ซึ่งไทยมีศักยภาพมากที่สุดที่จะเป็นศูนย์กลาง” น.ส.อุสรา กล่าว
นอกจากนี้ นโยบายภาครัฐในการผลักดันเศรษฐกิจดิจิทัล (ดิจิทัล อีโคโนมี) เป็นแรงจูงใจให้ภาคเอกชนเร่งลงทุนเพื่อปรับรูปแบบอุตสาหกรรมไปสู่ความทันสมัย ใช้เทคโนโลยีเข้ามาเพิ่มประสิทธิภาพในการผลิต ซึ่งในปีนี้เป็นจังหวะดีที่ราคาน้ำมันลดลงและบรรยากาศในประเทศที่ดีขึ้น ทำให้ภาคธุรกิจตัดสินใจลงทุนขยายกำลังการผลิต รองรับตลาดที่กว้างขึ้นจากการเปิดประชาคมเศรษฐกิจอาเซียน (เออีซี)
ขณะเดียวกัน การที่ราคาน้ำมันลดลงจะสนับสนุนการเติบโตของเศรษฐกิจไทย ช่วยกระตุ้นการบริโภคภายในประเทศที่คาดว่าจะเติบโต 3.1% ในปีนี้ และทำให้ต้นทุนการผลิตลดลง จูงใจให้เกิดการลงทุน
“เศรษฐกิจไทยมีความอ่อนไหวต่อราคาน้ำมัน เห็นได้จากปี 2529 ที่น้ำมันราคา 67 เหรียญสหรัฐ/บาร์เรล ทำให้จีดีพีขยายตัวถึง 9.5% ก้าวกระโดดจาก 5.5% ในปีก่อนหน้า โดยราคาน้ำมันที่ลดลงทุก 10% มีผลให้จีดีพีไทยสูงขึ้น 0.2% ซึ่งขณะนี้ราคาน้ำมันลดลง 50% แล้ว น่าจะผลักดันจีดีพีปีนี้ขยายตัว 1%” น.ส.อุสรา ระบุ